Þetta er álíka svört mynd og við blasti í vikunni fyrir kosningar fyrir ári þegar Píratar leiddu viðræður Bjartrar framtíðar , VG og Samfylkingar um stjórnarmyndun . Könnun Félagsvísindastofnunar HÍ sem gerð var fyrir Morgunblaðið og birtist í dag ( 27. október ) sýnir að úrslit kosninganna á morgun leiða til viðræðna um myndun vinstri stjórnar . Þær sýna einnig að um fjölflokka stjórn verður að ræða þar sem vinstri-græn ( VG ) , Samfylking og Píratar kunna að leita samstarfs við Framsóknarflokkinn . Utan stjórnar yrðu þá Sjálfstæðisflokkur , Miðflokkurinn og Viðreisn . Þetta er álíka svört mynd og við blasti í vikunni fyrir kosningar fyrir ári þegar Píratar leiddu viðræður Bjartrar framtíðar , VG og Samfylkingar um stjórnarmyndun . Nú reiknar enginn lengur með Bjartri framtíð á alþingi , flokknum sem sprengdi fráfarandi ríkisstjórn og hefur fengið fylgisleysi í könnunum að launum . Framsóknarflokkurinn klofnaði núna í kosningabaráttunni og minna flokksbrotið þykir gjaldgengt meðal vinstri flokkanna . Þegar hugað er að vinstri viðræðum er rétt að minnast þess að hatur í garð Sjálfstæðisflokksins dugar ekki sem markmið í stjórnarsáttmála þótt það kunni að vera sameiginleg hugsjón flokkanna . Um hvað geta vinstri flokkarnir sameinast ? Það sama og í febrúar 2009 – hærri skatta , stjórnarskráruppnám og aðildarbrölt gagnvart ESB . Þegar Jóhanna og Steingrímur J. settust að völdum 1. febrúar 2009 mynduðu þau minnihlutastjórn með stuðningi Framsóknarflokksins undir formennsku Sigmundar Davíðs Gunnlaugssonar , nýkjörins flokksformanns . Þá hallaðist framsókn að ESB-aðild og vildi að alþingi afsalaði sér stjórnarskrárvaldinu til stjórnlagaþings . Píratar máttu sín einskis á þessum tíma en fyrir ári þótti sjálfsagt að þeir leiddu vinstri viðræður fyrir kosningar . Nú þykja þeir sjálfsagðir aðilar að vinstri stjórn eftir kosningar . Að þeir bæti blönduna er af og frá . VG gerir kröfu um hærri skatta , Píratar heimta aðför að stjórnarskránni og Samfylking vill aðild að ESB . Framsókn fær að dingla með í von um að halda lífi eftir að Sigmundur Davíð yfirgaf hana . Meðal frambjóðenda í röðum Sigmundar Davíðs eru frjálshyggjumenn sem sjá rautt þegar þeir líta til VG og hafa megna skömm á Pírötum . Um afstöðu hans sjálfs er erfitt að segja , góður árangur í kosningunum verður kjaftshögg hans á ríkisútvarpið og aðra sem hann telur ofsækja sig . Stjórnmálabarátta hans er sjálfhverfari en við eigum almennt að venjast , Innan Viðreisnar þótti mönnum stofnandi flokksins og formaður of sjálfhverfur og ýttu honum til hliðar . Þá ríkir einnig áberandi þögn um varaformann flokksins . Í kosningaráði Viðreisnar sitja fyrrverandi formaður og varaformaður Sjálfstæðisflokksins sem sögðu skilið við hann vegna áhuga á ESB-aðild og upptöku evru . Hvorugu málinu er hampað núna . Flokkurinn stendur fyrir gæslu hagsmuna sem tengjast hag fyrirtækja í eigu þeirra sem hafa lagt honum fjárhagslegt lið og óvild í garð þeirra sem stunda landbúnað og sjávarútveg . Sjálfstæðisflokkurinn er í raun eini flokkurinn sem stendur fyrir þá stefnu sem þjóðinni hefur reynst farsæl undanfarin ár . Í samtali við Morgunblaðið í dag segir Bjarni Benediktsson , formaður Sjálfstæðisflokksins : „ Ég hef svo mikla trú á okkur Íslendingum , að ég er algjörlega sannfærður um að við höfum allt sem þarf til þess að skipa okkur fremst meðal þjóða . Það slær mig sem einhvers konar vanmáttarkennd , þegar fólk virðist trúa því að það sé eingöngu með því að gefa frá okkur hluta af fullveldinu , ganga í ríkjabandalag og gefa frá okkur sjálfstæða peningastjórn sem við getum blómstrað . “ Þetta skilur á milli Sjálfstæðisflokksins og þeirra sem hefja vinstri viðræður að loknum kosningum fái þeir afl til þess .